Fischersjakk

Fischersjakk eller Fischer Random Chess, også kalt Chess960 eller Sjakk-960 på norsk, er en variant av sjakk som ble oppfunnet og promotert av tidligere sjakk-verdensmester Bobby Fischer 19. juni 1996 i Buenos Aires i Argentina. Varianten benytter samme brett og brikker som standard sjakk, men startposisjonen for offisersbrikkene på første og siste rad er resultatet av en trekning og stilles derfor opp tilfeldig, men alltid som speilbilder av hverandre. Et slikt utgangspunkt begrenser mulighetene for å ha en fordel gjennom å huske åpningstrekk i mange kombinasjoner. Spillerne må i stedet basere seg på allmenn spillestyrke gjennom hele partiet.

En slik tilfeldig oppstilling av offiserene hadde lenge vært kjent som Shuffle Chess. Chess960 innførte restriksjoner på den tilfeldige oppstillingen slik at etter utviklingen av brikkene vil sjakken være helt lik klassisk sjakk: Løperne går på motsatte feltfarger for hver spiller, og kongen kan rokere til begge sider og til et fast felt uavhengig av utgangsposisjon.

VM i fischersjakk 
Fischer Random Chess ble 20.04.2019 godkjent av FIDE som offisielt verdensmesterskap i sjakk, på linje med klassisk sjakk (langsjakk), hurtigsjakk og lynsjakk. FIDE vedtar regler for Fishersjakk, de nåværende er gjeldende fra 1. januar 2018. Det første offisielle verdensmesterskapet i fishersjakk ble arrangert i 2019 med finalerunder i Norge i oktober-november.

Turneringsformat 
Turneringen har fått et nytt format. Den startet med innledende runder hvor hvem som helst kunne melde seg på. Disse rundene ble spilt på nett. De som kvalifiserte seg videre derfra fikk til slutt spille mot verdenseliten i sjakk. De åpne kvalifiseringsrundene i 2019 startet 28. april og fortsatte ut juni, før selve hovedrunden ble arrangert senere på høsten. Finalene ble arrangert  på Henie Onstad Kunstsenter i Bærum i perioden 27. oktober til 2. november. Wesley So vant og ble første verdensmester i Fischersjakk med resultatet 13,5 poeng mot Magnus Carlsens 2,5 poeng i finalen. Bronse gikk til Jan Nepomnjasjtsjij som slo Fabiano Caruana med 12,5 poeng mot  5,5 poeng i bronsefinalen.

Oppstilling 
Ved hjelp av en terning med markering for tallene 1–6 kan man lett selv finne én tilfeldig av de 960 mulige utgangsstillinger, etter følgende fremgangsmåte i denne rekkefølgen:
 Løpere på hvite felter: Terningen kastes til den viser et av tallene 1–4. Løperen plasseres på: 1=B1 og B8, 2=D1 og D8, 3=F1 og F8 og 4=H1 og H8. Svarte offiserer plasseres altså alltid rett overfor tilsvarende hvite.
 Løpere på svarte felter: Terningen kastes til den viser et av tallene 1-4. Løperen plasseres på: 1=A1 og A8, 2=C1 og C8, 3=E1 og E8 og 4=G1 og G8.
 Dronningene: Det er nå seks ledige felter igjen, og dronningen plasseres der terningen viser, alltid regnet fra venstre.
 Første hest: Terningen kastes og tallene 1–5 kan brukes til å plassere hestene.
 Andre hest: Terningen kastes og tallene 1–4 kan brukes til å plassere hestene på feltene som er ledige.
 Så er det tre felter ledige. Kongen skal alltid plasseres i det midterste av disse feltene, med et tårn på ledige felt på hver side.
 Ferdig! Sjakkreglene følges helt som vanlig. Ved rokade ender kongen og tårnet på akkurat samme plass som i vanlig sjakk. Notasjon O-O brukes når kongen ender på G1/G8 og tårnet på F1/F8. Notasjon O-O-O brukes når kongen ender på C1/C8 og tårnet på D1/D8.

Tallet 960
Hvis man regner mulige felt for løpere (4 for hver farge), 6 resterende for dronningen, 5 og 4 for de to hestene, får man 4*4*6*5*4 = 1920. Men de to hestene er jo identiske, så vi må dele på to = 960.
Egentlig er to og to utgangsstillinger speilvendte, så antall unikt forskjellige kombinasjoner strategimessig kan synes halvparten av det igjen: 480, men 960 er antall forskjellige utgangsstillinger på grunn av at etter rokaden skal konge og tårn stilles i samme stilling som de ville stå etter rokade i vanlig vestlig sjakk, derfor blir ikke spillet alltid likt i de to speiloppstillingene. Det er også enighet om at den vanlige sjakkoppstillingen skal utelates i Fischersjakk, så da gjenstår egentlig 959 oppsett.

Referanser 

Sjakkvarianter